ຮອງ ປະ​ທາ​ນາ​ທິ​ບໍ​ດີ Biden ເດີນທາງ ຢ້ຽມຢາມ ເອເຊຍ
ທ່ານ Joe Biden ຮອງປະທານາທິບໍດີ ສະຫະລັດ ເດີນທາງຢ້ຽມຢາມ ເອເຊຍ ທ່າມກາງ ຄວາມເຄັ່ງຕຶງໃໝ່ ກັບຈີນ.
ທ່ານ Joe Biden ຮອງປະທານາທິບໍດີສະຫະລັດ ກຳລັງຢູ່ໃນ ລະຫວ່າງການເຄື່ອນໄຫວຢ້ຽມຢາມເອເຊຍເປັນເວລາ 6 ມື້ ໃນ ຂະນະທີ່ຄວາມເຄັ່ງຕຶງເພີ່ມຂຶ້ນກ່ຽວກັບເຂດປ້ອງກັນຕົນເອງ ທາງອາກາດ ທີ່ຈີນຫາກໍປະກາດອອກມານັ້ນ ທ່ານ Biden ເລີ້ມການເດີນທາງຢ້ຽມຢາມຂອງທ່ານໃນວັນຈັນ ມື້ນີ້ ດ້ວຍການຢຸດແວ່ທີ່ຍີ່ປຸ່ນ ແລະຫຼັງຈາກນັ້ນຈະທຳການຢ້ຽມຢາມ ຈີນແລະເກົາຫຼີໃຕ້ເຊັ່ນກັນ ທຳນຽບຂາວກ່າວວ່າ ການຢ້ຽມຢາມ ຂອງທ່ານ ມີເປົ້າໝາຍເພື່ອຢືນຢັນຄືນໃໝ່ວ່າ ສະຫະລັດເປັນມະ ຫາອຳນາດນຶ່ງໃນຂົງເຂດປາຊີຟິກ ພ້ອມທັງເພື່ອສົ່ງເສີມຜົນປະ ໂຫຍດທາງດ້ານເສດຖະກິດແລະການຄ້າ ແລະຄວາມໝັ້ນໝາຍ ຂອງຕົນໃນການສ້າງຄວາມກ້ຳເກິ່ງນະໂຍບາຍການຕ່າງປະເທດຂອງສະຫະລັດຄືນໃນຂົງເຂດ ເອເຊຍປາຊີຟິກ ທ່ານ Biden ຈະທຳການພົບປະກັບປະທານປະເທດ Xi-Jinping ແລະນາຍົກລັດຖະມຸນຕີ Li Keqiang ຂອງຈີນ ທຳນຽບຂາວກ່າວວ່າ ທ່ານ Biden ຈະພະຍາຍາມເຮັດໃຫ້ການຕິດຕໍ່ພົວພັນ ໃນລະດັບສູງຄືບໜ້າຕໍ່ໄປ ອັນເປັນເຄື່ອງໝາຍທີ່ດີເດ່ນລະຫວ່າງຄວາມສຳພັນລະຫວ່າງສະຫະ ລັດແລະຈີນ ແຕ່ທຳນຽບຂາວກ່າວຕື່ມວ່າ ທ່ານ Biden ຈະທຳການໂອ້ລົມສົນທະນາໃນອັນທີ່ເອີ້ນວ່າບັນດາຂົງ ເຂດທີ່ມີຄວາມເປັນຫ່ວງ ທີ່ຮວມທັງຄວາມເຄັ່ງຕຶງໃນພາກພື້ນນຳ ໃນເດືອນແລ້ວນີ້ ຈີນປະກາດເຂດປ້ອງກັນຕົນເອງທາງອາກາດໃນເຂດໝູ່ເກາະຈຸນຶ່ງໃນມະຫາ ສະມຸດປາຊີຟິກ ຊຶ່ງຈີນແລະຍີ່ປຸ່ນຕ່າງຝ່າຍກໍອ້າງເອົາກຳມະສິດນັ້ນ ຈີນຮຽກຮ້ອງໃຫ້ພວກເຮືອບິນທັງໝົດຍື່ນແຜນການບິນຂອງຕົນໃຫ້ຊາບ ກ່ອນຈະບິນຂ້າມເຂດ ດັ່ງກ່າວຊຶ່ງຍີ່ປຸ່ນບໍ່ຍອມປະຕິບັດຕາມນັ້ນ ສະຫະລັດໄດ້ສົ່ງພວກເຮືອບິນໄອພົ່ນກອງທັບຂອງຕົນບິນຂ້າມເຂດນັ້ນແລ້ວ ໂດຍບໍ່ເອົາຫົວຊາ ນຳຄໍາຮຽກຮ້ອງຂອງຈີນ ແຕ່ແນະນໍາໃຫ້ພວກສາຍການບິນໂດຍສານຂອງສະຫະລັດແຈ້ງແຜນ ການບິນຂອງຕົນໃຫ້ຈີນຊາບ